༄༅། །དཔལ་རིམ་པ་བཞི་པའི་གཞུང་གི་འགྲེལ་ཆེན་གསང་བ་རབ་གསལ་ཞེས་བྱ་བ་བཞུགས།

ཨོཾ་སྭ་སྟི། དཔལ་རིམ་པ་བཞི་པའི་གཞུང་གི་རྣམ་པར་བཤད་པ། གསང་བའི་དོན་རབ་ཏུ་གསལ་བ་ཞེས་བྱ་བ་བླ་མ་ལ་ཕྱག་འཚལ་ལོ། །གང་གི་ཤིན་ཏུ་བཟློག་དཀའི་ཉོན་མོངས་ཡང་། །གང་གི་དྲིན་གྱིས་སྐད་ཅིག་གིས་བཟློག་འགྱུར། །གང་ལས་མཐའ་ཡས་ཡོན་ཏན་ཉེར་བསྟེན་པ། །གང་འདིར་བླ་མ་མཆོག་གིས་རྗེས་བཟུང་མཛོད། །དཔག་ཡས་རྒྱལ་བའི་ཆོས་ཀྱི་ལམ། །དཔག་པར་དཀའ་བ་རྡོ་རྗེའི་ཚིག །དཔག་མེད་རྒྱལ་བའི་དགོངས་པ་བཞིན། །དཔག་པར་འདོད་པའང་རྨད་དུ་བྱུང་། །སྤྱོད་པའི་རྡོ་རྗེས་གསལ་བྱས་པ། །ཡེ་ཤེས་རྡོ་རྗེ་ཅན་གྱིས་གསང་། ཁྱབ་བདག་རྡོ་རྗེའི་ལུགས་བཞིན་དུ། །རྣམ་མང་རྡོ་རྗེའི་ཚིག་བཞིན་བཤད། །
དེ་ཡང་བཅོམ་ལྡན་འདས་ཀྱིས་མདོ་སྡེ་ལ་སོགས་པ་ཆོས་ཀྱི་ཕུང་པོ་བརྒྱད་ཁྲི་བཞི་སྟོང་གསུངས་པའི། ཐོག་མར་འདི་སྐད་བདག་གིས་ཐོས་པ་ལ་སོགས་པ་དྲང་དོན་དུ་བསྡུད་པ་པོ་བདག་ཉིད་ཚད་མར་སྟོན་པའི་ཕྱིར། ཕྱི་རོལ་གྱི་ཕུན་སུམ་ཚོགས་པ་ལྔ་སྟོན་པ་ཡིན་ལ། ངེས་པའི་དོན་དུ་ནི་རྒྱུད་ཀྱི་རིམ་པ་ལ་སོགས་པ་རིམ་པ་བཞི་སྟོན་པ་ཉིད་ཀྱིས། སྡེ་སྣོད་གསུམ་དང་རྒྱུད་སྡེ་བཞི་ལ་སོགས་པ། ཆོས་ཀྱི་ཕུང་པོ་མ་ལུས་པའི་བརྗོད་བྱ་མཐའ་དག་མདོར་བསྟན་པ་ཡིན་ནོ། །དེ་ཉིད་དཔལ་ཧེ་རུ་ཀའི་ལུང་ལས་དང་། བླ་མ་དམ་པའི་མན་ངག་ལས་དང་། སློབ་དཔོན་སྤྱོད་པ་པ་ཉིད་ཀྱིས་ཉམས་སུ་མྱོང་བ་ལས་ཀྱང་རབ་ཏུ་རྟོགས་ལ། དེ་གསལ་བར་བྱ་བའི་ཕྱིར་རིམ་པ་བཞི་པ་ཞེས་བྱ་བའི་གཞུང་འདི་མཛད་དོ། །དེ་ལ་གཞུང་འདིའི་གླེགས་བམ་ཕལ་ཆེར་ལས། ཐོག་མར་མཚན་སྨོས་པ་ནི་མེད་ལ། གཞུང་འདིའི་འགྲེལ་པ་རྒྱས་པ་ཞིག །ལས་ཀྱི་རྡོ་རྗེ་ཞེས་བྱ་བས་མཛད་པ། པཎྜི་ཏ་ཤྲཱི་དྷ་རའི་རང་འགྱུར་གྱི་གླེགས་བམ་ལས། ཨཱ་ལོ་ཀ་ཙཏུཥྚ་ཞེས་སྒྲོན་མ་བཞི་པ་ཞེས་པར་བསྒྱུར་ཡང་། གཞུང་འདིའི་མིང་ནི་ཨོ་ལ་པ་ཏི་ཞེས་བྱ་ཏེ། དེ་ཡང་སྐད་རིགས་བཞི་ལས་ཟུར་ཆག་གི་སྐད་དུ། ཨོ་ལ་ནི་རིམ་པ། པ་ཏི་ནི་གྲངས་ཀྱི་བཞིའོ། །དཔལ་འཇམ་པའི་རྡོ་རྗེ་ལ་ཕྱག་འཚལ་ལོ། །ཞེས་པ་ནི་ལོ་ཙཱ་བའི་འགྱུར་གྱི་ཕྱག་ག ོ།
གཞུང་དངོས་ལ། བཤད་པའི་གཞི་འགོད་པ་དང་། དེ་ཉིད་རྒྱས་པར་བཤད་པའོ། །དང་པོ་ནི་ཨེ་ཝཾ་མ་ཡཱ་ཞེས་པ་སྟེ། དེ་ལ་ཨེ་ནི་ལྷན་ཅིག་སྐྱེས་པའི་དེ་ཁོ་ན་ཉིད། ཝཾ་ནི་ཐུགས་ཀྱི་དེ་ཁོ་ན་ཉིད། མ་ནི་གསུང་གི་དེ་ཁོ་ན་ཉིད། ཡཱ་ནི་སྐུའི་དེ་ཁོ་ན་ཉིད་དོ། །དེ་དག་ཀྱང་སངས་རྒྱས་ཉིད་ཀྱིས་བརྡའ་མཛད་པ་ཡིན་གྱི། ལེགས་པར་སྦྱར་བ་དང་། ཡུལ་སྐད་ཀྱི་སྒོ་ནས་སྒྲ་བཤད་བྱར་མེད་དོ། །དོན་ནི་འདི་ལྟར་ཡིན་ཏེ། ཨེ་ནི་རྣམ་པ་ཐམས་ཅད་པའི་སྟོང པ་དང་ཟུང་དུ་འཇུག་པས་ཁྱད་པར་དུ་བྱས་པའི། རང་བཞིན་གྱི་བདེ་བ་ཡིན་པས། བདེ་སྟོང གཉིས་སུ་མེད་པར་འཇོག་ཚུལ་ཅིག་དང་། ཝཾ་ཡིག་ནི་སོ་སོ་རང་གི་རིག་པས་ཉམས་སུ་མྱོང་བའི་བདེ་བ་རང་བཞིན་སྒོམ་པའམ། མཚན་མའམ་གཟུང་འཛིན་གྱིས་གདོད་མ་ནས་གོས་མ་མྱོང་བའི་ཡེ་ཤེས་ཏེ། བདེ་སྟོང་ཟུང་འཇུག་ཏུ་འཇོག་ཚུལ་གཉིས་པའོ། །མ་ཡིག་ནི་ངོ་བོ་སྒྲ་རྟོག་གི་ཡུལ་ལས་འདས་པའི་བརྗོད་བྲལ་གྱི་ཡེ་ཤེས་གཅིག་ཉིད་སྲིད་འདས་ཀྱི་སྒྲ་སྐད་ཐམས་ཅད་དུ་ཅིག་ཅར་ཤར་བའི་རྣམ་པ་ཅན་ནོ། །ཡཱ་ཡིག་ནི་བདེ་སྟོང་གི་ཡེ་ཤེས་དེ་ཉིད། སྤྲོས་བྲལ་ལས་མ་གཡོས་བཞིན་དུ། འཁོར་འདས་ཐམས་ཅད་ཀྱི་གཟུགས་བརྙན་འཆར་བ་སྟེ། བཞི་པོ་དེ་དག་ཀྱང་མཚན་ཉིད་ཀྱི་ལྡོག་ཆས་ཕྱེ་བ་ཙམ་མ་གཏོགས། ངོ་བོས་དབྱེ་བ་མེད་དོ། །ཡེ་ཤེས་གཅིག་ཉིད་ལ་མཚན་ཉིད་དེ་དག་ཐམས་ཅད་ཚང་བ་ཡིན་ལ། དེ་ཉིད་ཆོས་ཀྱི་དབྱིངས་དང་། སྟོང་པ་ཉིད་དང་། དེ་བཞིན་ཉིད་དང་། སྤྲོས་བྲལ་དང་། དོན་དམ་བདེན་པ་དང་། ཤེས་རབ་ཀྱི་ཕ་རོལ་ཏུ་ཕྱིན་པ་དང་། རང་བཞིན་ལྷན་ཅིག་སྐྱེས་པ་དང་། ངོ་བོ་ཉིད་ཀྱི་སྐུ་དང་། ཆོས་ཀྱི་སྐུ་ཞེས་བྱ་བ་ཏེ། གཞི་ལམ་འབྲས་གསུམ་གྱིས་བསྡུས་པའི་བརྟན་གཡོ་ཐམས་ཅད་ལ་མཉམ་པ་ཉིད་དུ་ཁྱབ་པའོ། །དེ་ལྟར་ཡང་སྙིང་པོ་བསྡུས་པ་ལས། ཨེ་ཞེས་བྱ་བ་དེ་བཞིན་ཉིད། །སྲོག་ཆགས་ཀུན་ལ་གནས་པ་ཡི། །བདེ་བ་ལྷན་ཅིག་སྐྱེས་པར་བརྗོད། །དེ་ཉིད་སྣང་བ་ཀུན་ཏུ་སྣང་། །བཾ་ཡིག་བརྗོད་པ་གང་གང་དུ། །རབ་ཏུ་རིག་ཅིང་རང་མྱོང་བ། །འཛིན་པ་པོ་དང་རིག་གཞི་མེད། །དེ་ནི་ཡོད་དང་མེད་ལས་འདས། །དེ་འོག་མ་ཡིག་ཞེས་བརྗོད་པ། །ནམ་མཁའ་དང་ནི་མཉམས་པ་ཡི། །སྒྲ་ཡི་དེ་ཉིད་ཞེས་བརྗོད་དེ། །སྣ་ཚོགས་དུ་མའི་སྐད་དུ་སྦྱར། །དེ་ནས་དེ་ལས་སླར་ཡང་ཡང་། །དབང་པོའི་དྲ་བ་ཇི་བཞིན་གཟུགས། །རང་བཞིན་མེད་པའི་རང་བཞིན་ཅན། །འདི་ནི་དེ་ལས་ཡང་སྤང་ངོ་། །ལྷན་ཅིག་སྐྱེས་པ་དང་པོ་སྟེ། །དེ་ལས་གསང་བ་གསུམ་འབྱུང་བ། །དངོས་དང་དངོས་མེད་མ་ལུས་པའི། །རང་བཞིན་དེ་ཉིད་ཅེས་བྱའོ། །ཞེས་གསུངས་ལ། རྗེ་བཙུན་གང་བའི་རྡོ་རྗེའི་ཞལ་སྔ་ནས། འདི་སྐད་ཀྱང་གསུང་སྟེ། ཨེ་ནི་ཨེ་ཀ་ཏེ་བདེ་བ་གཅིག་པུ། ཝཾ་ནི་ཝཾ་ཤ་སྟེ་སྤྲོས་པ་དང་བྲལ་བའི་རིགས་སམ་རུས། མ་ནི་མ་ཧཱ་ན་ད་སྟེེ་སྒྲ་ཆེན་པོ། ཡ་ནི་ཀཱ་ཡ་སྟེེ་སྐུའི་དོན་ཡིན་ཞེས་གསུངས་ལ། གནས་ལུགས་དེ་ཁོ་ན་ཉིད་བཞི་པོ་དེ་བསྟན་པས་འཁོར་བ་ཀུན་རྫོབ་ཀྱི་བཞི་ཚན་རྣམས་ཀྱང་ཤུགས་ལ་བསྟན་པར་འགྱུར་ཏེ། བཞི་པོ་དེའི་དབང་དུ་བྱས་པའི་གློ་བུར་གྱི་དྲི་མ་ཡིན་པའི་ཕྱིར་དང་། ལམ་རིམ་པ་བཞིའང་བསྟན་ཏེ། གསང་རིམ་བདེ་བ་ཆེན་པོའི་ལམ། །ལྷན་ཅིག་སྐྱེས་པའི་སྦྱོང་བྱེད་དང་། ཡེ་ཤེས་རིམ་པ་ཐིག་ལེའི་རྣལ་འབྱོར་ཐུགས་ཀྱི་སྦྱོང་བྱེད་དང་། སྔགས་རིམ་རླུང་གི་རྣལ་འབྱོར་གསུང་གི་སྦྱོང་བྱེད་དང་། རྒྱུད་རིམ་རྩའི་རྣལ་འབྱོར་སྐུ་སྦྱོང་བྱེད་ཀྱི་ལམ་ཡིན་པའི་ཕྱིར་རོ། །
འབྲས་བུ་སྐུ་བཞི་ཡང་བསྟན་པ་ཡིན་ཏེ། དེ་ཉིད་བཞི་པོ་དེ་རྣམས་དག་པ་གཉིས་ལྡན་དུ་སོང་ཚུལ་ལ། འབྲས་བུ་སྐུ་བཞིའི་རྣམ་གཞག་བྱེད་པ་ཙམ་ཡིན་པའི་ཕྱིར་རོ། །གཞི་ལམ་འབྲས་བུའི་འབྲེལ་རྩི་བའི་གཞི། །རྩ་འཁོར་ལོ་བཞི་ལ་སོགས་པ་ཡང་བསྟན་པར་འགྱུར་ཏེ། དེ་ཉིད་བཞི་པ་མཚོན་བྱེད་ཀྱི་གཞི་དེ་རྣམས་ཡིན་པའི་ཕྱིར་རོ། །དེ་ལྟར་ན་མདོར་བསྟན་པའམ། དོན་གྱི་སྙིང་པོ་ནི་དེ་ཉིད་བཞི་པོ་དེ་ཡིན་ལ། གཞི་ལམ་འབྲས་བུ་ཆོས་རྣམས་ནི་དེའི་རྒྱས་བཤད་དམ་ཡན་ལག་ཏུ་འགྱུར་ཏེ། དེ་ཉིད་བཞི་པོ་ལ་ཤིན་ཏུ་ངེས་པ་སྟེར་བར་བྱེད་པའི་ཕྱིར་རོ། །དེ་ལྟར་ན། རྒྱུད་སྡེ་འགའ་ཞིག་ལས། རྡོ་རྗེ་བཞི་དང་། རྣལ་འབྱོར་བཞི་དང་། བྱང་ཆུབ་བཞི་ལ་སོགས་པར་གསུངས་པ་དང་། ཁ་ཅིག་ལས་སྐུ་དང་། གསུང་དང་། ཐུགས་ཀྱི་གསང་བ་དོན་དམ་པའི་གནས་ལུགས་སུ་བཤད་པ་དང་། གཞན་དག་ཏུ་ལྷན་ཅིག་སྐྱེས་པ་གཅིག་པུ། གནས་ལུགས་ཀྱི་དོན་དུ་གསུངས་པ་སོགས་ཀྱང་དོན་གྱི་གནད་གཅིག་པ་ཁོ་ནའོ། །
གཉིས་པ། རྒྱས་པར་བཤད་པ་ལ་གང་ལ་གནད་དུ་བསྣུན་པའི་གཞི་རྒྱུད་ཀྱི་དངོས་པོ་རྒྱས་པར་གཏན་ལ་ཕབ་པ་དང་། དེ་ལ་གནད་དུ་བསྣུན་པའི་ཐབས་རིམ་པ་བཞི་འབྲས་བུ་དང་བཅས་པ་བསྟན་པའོ། །དང་པོ་ལ་དཀྱིལ་འཁོར་གསུམ་ངོས་བཟུང་བ་དང་། དེ་དང་འབྲེལ་བའི་ཆོས་རྣམས་ཞིབ་མོར་བཤད་པའོ། །དང་པོ་ནི། ཨེ་ལས་ཀྱི་ཕྱག་རྒྱའོ། །བཾ་ཆོས་ཀྱི་ཕྱག་རྒྱའོ། །མ་ཕྱག་རྒྱ་ཆེན་པོའོ། །ཡ་དམ་ཚིག་གི་ཕྱག་རྒྱའོ། །ཨེ་ཤེས་རབ་བོ། །བཾ་ཐབས་སོ། །སྤྲུལ་པའི་འཁོར་ལོ་དང་། ཆོས་ཀྱི་འཁོར་ལོ་དང་། ལོངས་སྤྱོད་ཀྱི་འཁོར་ལོ་དང་། བདེ་བ་ཆེན་པོའི་འཁོར་ལོའོ། །ཨཱ་ལི་ཀཱ་ལི། གཡོན་པ་དང་། གཡས་དག་ཏུའོ། །ཨཱ་ཨཱི་ཨཱུ་ཨཻ་ཨཽ་ཨ ཿཨ་ཀ་ཙ་ཊ་ཏ་པ་ཡ་ཤ་ཨི། སྤྲུལ་པའི་འཁོར་ལོ་ལའོ། །བྲུཾ་ཨོཾ་ཛྲིཾ་ཁཾ་ཧཱུཾ་ལཾ་མཱཾ་བཾ་ཏཱཾ། ཆོས་ཀྱི་འཁོར་ལོ་ལའོ། །ཨོཾ་ཨ་ཨི་ཨུ་ཨེ་ལོངས་སྤྱོད་ཀྱི་འཁོར་ལོ་ལའོ། །ཧཾ་བདེ་བ་ཆེན་པོའི་འཁོར་ལོ་ལའོ། །འོག་ཏུ་བསྲུང་བའི་ཡི་གེ་ཀྵའོ། །ཟླ་བ་དང་ཉི་མ་དག་ནི་འོག་དང་སྟེང་གི་སྒོ་གཉིས་སོ། །གནད་འབྱེད་པ་དང་གསེར་གྱི་སྒོ་སྟེ་འགྲོ་བ་དང་འོང་བའོ། །དེ་ལ་ཨེ་ཝཾ་མ་ཡའི་བརྡས་རྩ་འཁོར་ལོ་བཞི་བསྟན་པ་དང་། སྤྲུལ་པའི་འཁོར་ལོ་ཞེས་སོགས་འཁོར་ལོའི་མིང་དང་། གཡོན་པ་དང་གཡས་དག་ཅེས་པ་རྣམས་སྡོམས་པའི་ནི་རྩའི་དཀྱིལ་འཁོར་བསྟན་ནོ། །ཨཱ་ལི་ཀཱ་ལི་ཞེས་པ་དང་། ཨཱ་ཨཱི་སོགས་དང་། ཀྵ་ཡིག་གི་བར་དུ་ནི་ཡི་གེའི་དཀྱིལ་འཁོར་རོ། །ཟླ་བ་དང་ཉི་མ་ཞེས་པས་ནི་བདུད་རྩིའིི་དཀྱིལ་འཁོར་རོ། སྒོ་གཉིས་དང་འགྲོ་འོང་སོགས་ནི་དཀྱིལ་འཁོར་གསུམ་ཆར་དང་འབྲེལ་བའོ། དེ་ཡང་ཨ་སྟེ་ལྟེ་བ་སྤྲུལ་པའི་འཁོར་ལོ་ནི། ལས་ཀྱི་ཕྱག་རྒྱ་ཞེས་བྱ་སྟེ། གཏུམ་མོ་འབར་བའི་ལས་བྱེད་པའི་ཕྱིར་དང་། ཤེས་རབ་མའི་གསང་བའི་པདྨ་དང་མཚུངས་པར། རྩ་མདུད་ཨེ་གྲུ་གསུམ་གྱི་རྣམ་པར་གནས་པའི་ཕྱིར་རོ། བཾ་སྟེ་སྙིང་གའི་འཁོར་ལོ་ནི་ཆོས་ཀྱི་ཕྱག་རྒྱ་སྟེེ། སེམས་གནས་པའི་གཙོ་བོ་འདི་ཡིན་པ་དང་། སེམས་ཀྱི་སྣང་བ་ལས་ཆོས་ཐམས་ཅད་འབྱུང་བའི་ཕྱིར་རོ། །མ་ཡིག་ཏེ་མགྲིན་པའི་འཁོར་ལོ་ནི། ཕྱག་རྒྱ་ཆེན་པོ་སྟེ། ངག་གྲགས་སྟོང་སྒྲ་དབྱངས་ཐམས་ཅད་པ་ནམ་མཁའ་དང་མཉམ་པ་མངོན་དུ་གྱུར་པའི་ཕྱིར་དང་། རྨི་ལམ་དང་བར་དོ་ལ་སོགས་པའི་གསལ་སྣང་ཅན་ཀྱི་ལྷ་སྐུ་ནི་འདི་ལས་འབྱུང་བའི་ཕྱིར་རོ། །ཡཱ་ཡིག་ཏེ་སྤྱི་བོ་ནི་དམ་ཚིག་གི་ཕྱག་རྒྱ་སྟེེ། དམ་ཚིག་གི་དོན་འདའ་བར་མི་བྱ་བ་ཡིན་ལ། བདེ་བ་ཆེན་པོ་དང་པོ་གང་ལས་འབྱུང་བའི་གནས་དང་། །མཐར་གང་དུ་ཐིམ་ནས་བརྟན་པ་ཐོབ་ཅིང་མི་འདའ་བའི་གནས་ཡིན་པའི་ཕྱིར་རོ། །བླ་མ་རྗེ་བཙུན་ལྷོ་ཕྱོགས་པའི་ཞལ་ནས། རྩ་འཁོར་ལོ་བཞི་པོ་དེ་དག་སོ་སོ་ལ་གནད་དུ་བསྣུན་པས། ཕྱག་རྒྱ་བཞི་དང་མཐུན་པའི་ཡེ་ཤེས་སྐྱེ་བ་ཡིན་ཏེ། ལྟེ་བར་གནད་དུ་བསྣུན་པ་ལས། ལས་ཀྱི་ཕྱག་རྒྱ་དང་རྗེས་སུ་མཚུངས་པའི་ཉམས་རྟོགས་སྐྱེ་བར་འགྱུར་རོ། །
དེས་གཞན་རྣམས་ལ་ཡང་མཚོན་པ་དང་། ལས་ཀྱི་ཕྱག་རྒྱ་བསྒོམས་པས་ལྟེ་བའི་རྩ་མདུད་ཤིན་ཏུ་གྲོལ་བར་འགྱུར་རོ། །དེ་བཞིན་དུ་ལྟེ་བའི་རྩ་མདུད་ལ་གནད་དུ་བསྣུན་པས་ཀྱང་། ལས་ཀྱི་ཕྱག་རྒྱའི་མཆོག་རྣམས་ཀྱི་འདུ་བ་ཐོབ་པར་འགྱུར་བ་སྟེ། དེ་དང་དེས་འཁོར་ལོ་དང་ཕྱག་རྒྱ་གཞན་རྣམས་ལའང་རིགས་འགྲེའོ། །རྒྱུ་མཚན་དེའི་ཕྱིར། འཁོར་ལོ་བཞི་ཕྱག་རྒྱ་བཞི་ལ་སྦྱར་བ་ཡིན་ཞིང་། དེ་དག་ཀྱང་གཙོ་ཆེ་བའི་དབང་དུ་བྱས་པ་སྟེེ། སྤྱིར་རྫོགས་རིམ་གྱི་ལམ་གྱི་ལུས་ལ་ཕྱག་རྒྱ་བཞི་ཚང་དགོས་པ་དང་། ཕྱག་རྒྱ་རེ་རེས་ཀྱང་འཁོར་ལོ་བཞི་ཆར་གྱི་རྩ་མདུད་ཆ་ཤས་ཆ་ཤས་ནས་གྲོལ་བར་བྱེད་པ་མ་ཡིན་ནོ། །ལྟེ་བར་བསྒོམས་པས་བདེ་སྟོང་མཐུག་པོ་དང་། སྙིང་ག་ལས་མངོན་ཤེས་སོགས་ཀྱི་གསལ་སྣང་དང་། །མགྲིན་པ་ལས་འགྲོ་བ་ཐ་དད་པའི་སྐད་ཤེས་ཤིང་ཆོས་སྣ་ཚོགས་སྟོན་ནུས་པ་དང་། སྤྱི་བོ་ལས་བདེ་གསལ་གྱི་ཉམས། གཟུགས་སྣང་དུ་མ་དང་བཅས་པ་འབྱུང་སྟེེ། རྒྱུ་མཚན་དེའི་ཕྱིར་ཡང་། ཕྱག་རྒྱ་བཞི་སོ་སོ་དང་འབྲེལ་བའི་ཕྱིར། དེ་ལྟར་བཤད་པ་ཡིན་ཞེས་གསུང་སྟེེ། ཤིན་ཏུ་ལེགས་པར་ཡང་རྟོགས་སོ། །དེ་དག་ལས་ཨེ་ནི། གསང་བའི་པདྨའི་དབྱིབས་མཐུན་དུ་སྦྱོར་ཞིང་། བཾ་ཡིག་ལ་ཆོས་ཀྱི་སྐད་དོད་དྷརྨ་ནི་དྷ་ར་ཞེས་པ་འཛིན་པ་སྟེེ། སེམས་ཉིད་ཡུལ་སྣ་ཚོགས་ཀྱི་རྣམ་པ་འཛིན་པའོ། །དེའི་རྒྱུ་མཚན་ཡང་སྙིང་ག་ནས་གཟུང་འཛིན་གྱི་རླུང་རྒྱུ་བ་ལ་ཐུགས་ཞིང་། མ་ནི་མ་ཧཱ་མུ་དྲ་ཞེས་པ་སྟེ་ཕྱག་རྒྱ་ཆེན་པོ་དང་། ཡ་ནི་ས་མ་ཡ་སྟེ། དམ་ཚིག་གི་དོན་ལ་ཡི་གེ་བསྣན་པའི་ངེས་པའི་ཀྱང་། ཕྱག་རྒྱ་བཞི་པོ་དག་གི་བརྡར་བཏགས་པ་ཡིན་པར་འགའ་ཞིག་བཞེད་དོ། །དེ་ལྟར་ཡང་དཔལ་ཁ་སྦྱོར་ཐིག་ལེ་ལས། ཨེ་ཡིག་ས་རུ་ཤེས་བྱ་སྟེེ། །ལས་ཀྱི་ཕྱག་རྒྱ་སྤྱན་མ་དང་། ། བརྩེ་བ་ཆེ་དང་ཐབས་ཆེན་པོ། །སྣ་ཚོགས་སྤྱོད་ཡུལ་རང་བཞིན་ཏེ། །ལྟེ་བར་སྣ་ཚོགས་འདམ་སྐྱེས་ཀྱི། །སྤྲུལ་པའི་འཁོར་ལོ་གནས་པ་ཡིན། །བཾ་ཡིག་ཆུ་རུ་ཤེས་བྱ་སྟེ། །ཆོས་ཀྱི་ཕྱག་རྒྱ་མ་མཱ་ཀཱི། །བྱམས་པ་ཆེ་དང་སྨོན་ལམ་ནི། །ལྷ་མོ་རྡོ་རྗེ་རིགས་རྗེས་འགྲོ། །སྙིང་གར་ཆུ་སྐྱེས་འདབ་བརྒྱད་པའི། །ཆོས་ཀྱི་འཁོར་ལོ་ཡང་དག་གནས། །མ་ཡིག་མེ་རུ་བསྟན་པ་སྟེེ། །ཕྱག་རྒྱ་ཆེན་པོ་གོས་དཀར་མོ། །དགའ་དང་སྟོབས་ཀྱི་སྦྱོར་བ་ཡིས། །ལྷ་མོ་པདྨའི་རིགས་ལས་བྱུང་། ། མགུལ་པར་བརྒྱད་གཉིས་འདབ་མ་ཡི། །ཆུ་སྐྱེས་ལོངས་སྤྱོད་འཁོར་ལོ་གནས། །ཡ་ཡིག་རླུང་གི་ངོ་བོ་ནི། །ཉོན་མོངས་ཐམས་ཅད་རབ་འཇོམས་པ། །དམ་ཚིག་ཕྱག་རྒྱ་ཆེན་པོ་ཉིད། །སྒྲོལ་མ་འཁོར་བ་ལས་སྒྲོལ་མ། །བཏང་སྙོམ་ཡེ་ཤེས་སྦྱོར་བ་ཡིས། །ལྷ་མོ་ལས་ཀྱི་རིགས་ལས་བྱུང་། །སུམ་ཅུ་རྩ་གཉིས་འདམ་སྐྱེས་ནི། །བདེ་བ་ཆེན་པོའི་འཁོར་ལོ་ཆེ། །ཞེས་སོགས་རྒྱས་པར་གསུངས་སོ། །
སྐབས་འདིའི་ས་ལ་སོགས་པ་དེ་དག་ཀྱང་། རང་བཞིན་བདེ་བ་ཆེན་པོར་གནས་པ་ཉིད་ཀྱིས་འཁོར་བ་མི་སྐྱེད་དེ། བདེ་བ་ཆེན་པོར་རོ་མཉམ་པའོ། །ཡང་འཁོར་ལོ་བཞི་པོ་དེ་དག་ཡི་གེ་གཉིས་སུ་བསྡུ་བ་ནི། ཨེ་ཞེས་པའི་བརྡས་ལྟེ་བ་དང་། སྤྱི་བོ་ནི་ཤེས་རབ་ཀྱི་འཁོར་ལོ་ཡིན་པར་བསྟན་ལ། བཾ་གྱི་བརྡས་སྙིང་ག་དང་མགྲིན་པ་ནི་ཐབས་ཀྱི་འཁོར་ལོའོ། དེ་དག་ཀྱང་སྙིང་ག་བཾ་ཡིག་དང་ལྟེ་བ་ཨེ་ཡིག་ཐབས་ཤེས་སུ་སྦྱོར་ཞིང་། མགྲིན་པ་ཝཾ་ཡིག་དང་སྤྱི་བོ་ཐབས་ཤེས་སུའོ། །དེ་ལྟར་ཡང་། ཁ་སྦྱོར་ལས། ལྟེ་བ་སྤྱི་བོར་གནས་འཁོར་ལོ། །ཨེ་ཡིག་རྣམ་པར་ཡང་དག་གནས། །སྙིང་ག་མགྲིན་པར་ལེགས་གནས་པ། །བཾ་ཡིག་འདྲ་བར་འདོད་པའོ། །ཡང་རོ་མ་དང་རྐྱང་མ་དག་ཀྱང་ཐབས་ཤེས་འདིས་བསྟན་པར་འགྱུར་ཏེ། རྐྱང་མ་ཤེས་རབ་རང་བཞིན་ཏེ། །ཐབས་ཀྱི་རོ་མ་ཡང་དག་གནས། །ཞེས་གསུངས་པས་སོ། །འཁོར་ལོ་བཞི་པོ་དེ་དག་ལ། རང་རང་གི་མཚན་ཉིད་རང་མཚན་པར་མིང་བསྟན་པ་ནི། ལུས་དང་པོར་འཆགས་པའི་གཞི་ཡིན་པ་དང་། རྣམ་པ་སྣ་ཚོགས་པའི་སྣང་བ་དང་། བདེ་བ་འཕེལ་བའི་རྒྱུ་གཏུམ་མོའི་མེ་སྤྲུལ་ཞིང་འབྱེད་པར་བྱེད་པའི་གནས་ཡིན་པའི་